Jesu Hjerte-kult som kilde til hjertets formasjon   
i vår tjeneste for Gud og mennesker

# Introduksjon

# Hjertets symbolikk er dyp og forståelig for alle generasjoner. I bokstavelig forstand betyr *hjerte* en sentral kroppsdel, fysisk liv. Men det finnes en metaforisk betydning i tillegg til den anatomiske. Og det er *den* betydningen vi bruker til daglig. Det som vanligvis forbindes med følelser, kjærlighet, vennskap og tillit. Vi sier at noen har et hjerte *hardt som stein,* eller *kaldt som is*, og noen mennesker har et *hjerte av gull.* Vi ser etter mennesker med *et åpent hjerte*. Derfor symboliserer hjertet vår sårbarhet og vår evne til å elske. Det gjenspeiler våre ønsker og erfaringer.

Men i bibelsk tradisjon (og også innen litteratur, kunst og folkelig visdom) har hjertet en enda bredere og dypere mening. Det symboliserer ikke bare kjærlighet og liv, men hele menneskets indre. Hjertet er sinnets og minnets sete, de intellektuelle prosessers hjem, beslutningstakningens sentrum, det *sted* der mennesket er mest seg selv. Menneskets handlinger har også sitt opphav i hjertet. Viljen og beslutningen om å gjøre noe fødes i menneskets hjerte. I hjertet møtes ånd, sjel og vilje, dvs. følelser, lidenskap og instinkter. Hjerte, som „gir også om natten rettledning*”[[1]](#footnote-1)* taler om samvittighet. Hjertet er kilden til alt det et menneske er, eller hva det bestemmer seg for å bli, eller hva det skal gjøre. Hjertet er ganske enkelt vårt *jeg*.

I tillegg til å være det mest intime menneskelige senter, et tegn som signaliserer hva som er det dypeste i en person, er hjertet også et sted for åpenhet mot evigheten, en møteplass mellom menneske og Gud. I hjertet oppstår ærefrykt og hengivenhet for Gud. I hjertet omvender man seg til Gud. I hjertet søker man etter Gud, tjener Ham, ærer og elsker Ham. Det er i hjertet Gud gir seg til mennesket, og - som bemerket av St. Augustin - det er urolig inntil det finner Gud, som det kom fra.

# I. Skapelsen av hjertet - nøkkelen til livet i en kreativ troskap

# 1. „Gud ser på hjertet” (1 Sam 16,7). Behovet for „skapelsen av hjertet”

I Bibelens antropologi er hjertet et sted for bevisst utvikling av personligheten. I hjertet finnes sannheten om oss, og det inneholder livskvalitet. Vellykket liv i Bibelens mening starter i hjertet, der fødes tanker og intensjoner som gir livet mening. Derfor uttrykker Vismannen stor bekymring for hjertet[[2]](#footnote-2), fordi det er starten for menneskelig lykke eller ruin. Bekymring for et edelt hjerte gir grunnlag for å arbeide med seg selv, og er et kriterium for modenhet. Man kan si at å arbeide med seg selv faktisk er å jobbe med sitt eget hjerte. Derfor blir det første og viktigste spørsmålet i en modig og selvransakende samvittighet ikke et spørsmål om individuelle handlinger, men et spørsmål om hjertet. Fordi det er i det menneskelige hjertet det kommer gode eller dårlige tanker, Guds eller syndig begjær, lidenskaper og en rekke menneskelige pasjoner, ord om kjærlighet eller forakt, sjenerøse handlinger eller uverdighet. Det er i hjertet kampen mellom godt og ondt avgjøres, før resultatet kommer til syne i ytre atferd. På hvilken måte kan det finnes slike motstridende impulser i det menneskelige hjertet? Det skyldes to ting: kvaliteten på hjertet, og hvem som berører det.

Bevegelsene i det menneskelige hjerte er ofte så dypt skjult, at det selv for den det gjelder er vanskelig å trenge gjennom. Allerede profeten Jeremia hevdet at menneskets hjerte er ugjennomtrengelig og ukjent[[3]](#footnote-3). Derfor spurte han: „*Hvem skjønner seg på det?*” I Bibelen finner vi et svar på dette spørsmålet: kun Gud kan gjøre det[[4]](#footnote-4). Bare Gud kjenner og gjennomskuer menneskets hjerte. Bare Gud kan avsløre hva som er skjult i hjertet. Ingenting kan skjule seg for Hans øyne. Han „*avslører hjertets tanker*”.*[[5]](#footnote-5)* Derfor omtales Gud i Det nye testamente som „*kardiognostes” -* Den som kjenner og undersøker det menneskelige hjertet.[[6]](#footnote-6)

# 2. „*Gud er større enn vårt hjerte*” (1J 3:20). Menneskets hjerte forankret i Guds Hjerte

Gud kjenner våre hjerter bedre enn vi selv. Han vet nøyaktig hva som skjer i vårt indre. Han vet at menneskets hjerte iblant kan være laget *av stein.* At det noen ganger ikke bare er ufølsomt for andre mennesker og deres behov, men også for sin egen skjebne. Det er derfor Gud våker over vårt hjerte. Og fordi menneskets hjerte er kilde til fordervelse, begynner Gud også gjenoppbyggingsarbeidet av mennesket i hjertet. Han er en *kjærlighetens kirurg*, som kan erstatte et hjerte *av stein* med et elskende og følelsesladet hjerte. Selvfølgelig bare hvis *pasienten* samtykker i å erstatte sitt gamle hjerte med et nytt, og når han oppriktig samarbeider med Kjærligheten i sin egen indre transformasjon.

Derfor har menneskets hjerte behov for feste i Gud. Det trenger en ekte skatt som det blir bundet til, for ikke å lete etter falske skatter som ikke kan bringe glede og heller ikke tilfredsstille hjertets sult. Den eneste trygge havn for det menneskelige hjerte er Gud – Kjærligheten. Et hjerte som er forankret i Gud, er et hjerte som elsker ham over alt. Slik kan det elske menneskene trofast og høyt. Et slikt hjerte føler seg trygt, fordi det er elsket av Noen som elsker mest, fordi han er Kjærligheten selv. Dette hjerte, som er klar over at utenom Gud fins det ikke fred, som forblir gledelig og fredelig, uavhengig av hendelser og stemninger. Dette er en menneskelig skatt, fordi i det bor den største skatten - den Gud som er kjærlighet, og som lærer å elske.

3. „*Lær av meg, for jeg er mild og ydmyk* av *hjerte*” (Matt 11,29). Jesu Hjerte, modell og kilde for menneskehjertets formasjon

For en kristen er Gud kilden, og den endelige modellen, for å forme ens eget hjerte. Den Gud som er Kjærlighet, som elsker oss og som via Hjertet overrasker oss med sin fantasifulle kjærlighet og ømhet. En virkelig from manns hjerte tar sin tilflukt til kjærlighetens reneste kilde – Jesu Hjerte. Det er i ham det kan finne svar på sine spørsmål, sin *angst* og sin smerte.

Å tenke på Jesu Hjerte kan gjøre det mulig for oss å komme nærmere den forståelsen vi søker, for å fornye våre liv. Vårt tapte hjerte finner det lindrende å forene seg med Jesu Hjerte: „*Lær av meg, for jeg er mild og ydmyk* av *hjerte*”[[7]](#footnote-7).

Oppgaven til den troende er å likedannes sitt hjerte med Jesu Hellige Hjerte i en gradvis prosses hvor vi tilegner oss Kristi tanker og følelser overfor Faderen og menneskeheten. I strålene av kjærlighet som strømmer fra Jesu Hjerte smelter den menneskelige ufølsomheten, og likegyldigheten svinner bort. Menneskets hjerte fylt av kjærlighet til Jesu Hjerte, og forvandlet gjennom hans nåde, blir stadig mer ivrig, fintfølende og dyrebart. Man begynner å elske Gud og sin neste med hjertet. Jesus befalte apostlene: „*Lær av meg, for jeg er mild og ydmyk* av *hjerte*”. Dette hjertet var fra kristendommens begynnelse *alle de helliges glede,* og kan ganske sikkert også glede det moderne menneske.

4. „*Gjør våre hjerter etter ditt Hjerte*.” Den gudviede menneskets spiritualitet formet etter Jesu Hellige Hjerte

Hver kristen, uavhengig av hvem han er og hva han gjør, må i kraft av konsekrasjonen i dåpen danne sitt liv og forvandle det etter Jesu forbilde. Men de som er kalt til større intimitet med Herren, de som i kraft av det særskilte kallet har valgt å forlate alt og ofre sin eksistens til tjeneste for Guds Rike, de som Han tiltrakk med sin kjærlighet for „*å* *tale til* *deres hjerter*”*[[8]](#footnote-8)* - de må særlig lytte til det som kommer ut av Frelserens Hjerte, han som er i stand til å oppfylle alle menneskets ønsker, og grunnfeste sitt liv i ham. Pave Johannes Paul II påpeker at *„i det gudviede livet gjelder det ikke bare å følge etter Kristus med hele sitt hjerte, å elske Ham »mer enn far og mor, mer enn en sønn og datter« (jfr. Matt 10, 37) – for dette kreves av enhver disippel - det gjelder å leve og uttrykke dette ved å likedanne hele sin eksistens med Kristus i et engasjement som omfatter alt og som er en foregripelse av den eskatologiske fullkommenhet i den grad dette er mulig i tiden, i henhold til de ulike karismer”.[[9]](#footnote-9)* Ja, sann ordensspiritualitet krever at man har et godt hjerte som sin fortrolige ektemake.

Kjærlighet og likedannelse av en gudviet person til Jesu hellige Hjerte er et uttrykk for kristosentrisk klosterliv, fordi *„enhver form for ære er et kjennetegn på kjærlighet og respekt for Det Guddommelige Hjerte, som i virkeligheten er rettet mot personen Jesus*”.[[10]](#footnote-10) Samkvem med Kristus i Hans Hjertes mysterium oppdrar en gudviet person til et liv i ekte kjærlighet. Johannes Paul II skriver i sin apostoliske ekshortasjon *Vita consecrata* i kapittel III, som er kalt *Å elske med Jesu Hjerte*: *„Kristus bringer stadig nye disipler til seg, menn og kvinner, gjennom å utøse Den Hellige Ånd (jfr. Rom 5,5) for å gi dem guddommelig Agape - evnen til å elske som han”.*[[11]](#footnote-11) Dette er en invitasjon rettet til ordensfolk om å øse en frelsende kjærlighet fra Jesu Hjerte, leve med den i hverdagen og dele den med andre.

II. Hengivenhet til Jesu Hjerte som vår spesielle åndelige arv

1. Vår Kongregasjons Jesu Hjerte-kult i det 19. århundre

Å hedre Jesu Hellige Hjerte, og praksis knyttet til denne formen for hengivenhet, var til stede i vår Kongregasjon helt fra starten av, og tilhører vår Kongregasjons åndelige kjennetegn. Det antas at våre Grunnleggeres hengivenhet til Det Guddommelige Hjerte ble formet under påvirkning av det nittende århundres oppblomstring av hengivenhet til Det Hellige Hjerte.[[12]](#footnote-12) Følelsen av dyp forening med Kirken og en ivrig interesse for Kirkens liv, skapte i Kongregasjonens første tid en tradisjon for å innvie seg selv og sitt arbeid til Jesu Hellige Hjerte. I sin tro og kjærlighet til Kristus foregrep de Kirkens offisielle uttalelser om Jesu Hjerte-kulten. Takket være deres spredning av Jesu Hjerte-kulten kan de med rette kalles forløpere og apostler for denne kulten.

2. Jesu Hjerte-spiritualitet i våre Grunnleggeres troserfaring

I aktelse for Jesu Hellige Hjerte, utviklet våre Grunnleggere sitt indre liv og sitt forhold til Gud og mennesker. Jesu Hjerte var kilden til deres ydmyke, sjenerøse, kreative, og fleksible kjærlighet. I Ham fant de indre styrke til å holde ut i sitt kall.

Den salige Moder Maria Merkert - Medgrunnlegger og vår første generalsuperior - erfarte den dype sannheten i vår tro på at Gud er kjærlighet. På denne sannhet bygde hun sitt liv. Selv om hun skrev lite om Jesu Hellige Hjerte, fylte hun sitt hjerte med dydene: uegennyttig kjærlighet til andre mennesker, stillhet, tålmodighet og ydmykhet. Hun oppmuntret andre søstre til å følge de samme dyder. Hennes omsorg for spredningen av kulten til Jesu Hjerte er uttrykt i et brev fra 1869, hvor hun oppmuntret søstrene til å bruke enhver anledning til å vise Kristus sin troskap og kjærlighet. En mulighet til dette er å bære over med andres feil: *„Med tanke på våre feil, la oss lære av Jesu Hjerte med spesiell forståelse for vår nestes lidelser. Vår belønning vil bli indre og ytre fred, og Guds fred ved livets slutt - stol på Hans miskunn – og få evig fred* ”.*[[13]](#footnote-13)* Hun ønsket også at betraktningen av Jesu Hjertes dyd skulle bli rotfestet i søstrenes hjerter gjennom å strebe etter tålmodighet, ydmykhet, lydighet og eksklusiv kjærlighet til Gud og sin neste. Den salige Moder Maria Merkert viste sin kjærlighet til Jesu Hellige Hjerte gjennom en bønn på slutten av brevet hun skrev: *„... i min trofaste og oppriktig moderlige kjærlighet, vil jeg inneslutte alle i Det Guddommelige Hjerte, og jeg ber om deres forbønn”.[[14]](#footnote-14)*

Maria Merket viste sin hengivenhet i det ytre ved å bidra til å utbre *Jesu Hjertes Sendebud.* Dette illustreres i en uttalelse av Moder Franziska: *„Vår avdøde ærverdige Moder Maria la oss på hjertet at Jesu Hjertes Sendebud bør finne større utbredelse”.[[15]](#footnote-15)* Moder Franziska anbefalte selv søstrene å lese *Jesu Hjertes Sendebud* *(Sendbote des göttlichen Herzen)*, som en hjelp i søstrenes åndelige dannelse. De ovennevnte eksempler viser den salige Moder Marias enorme innsats for å spre denne kulten blant søstrene.

Franziska Werner (Medgrunnlegger og vår andre generalsuperior) har spilt en like viktig rolle for Jesu Hjertes åndelige plass i St. Elisabethsøstrenes Kongregasjon. Kilden som forteller oss om hennes kjærlighet til Jesu Hjerte er uttalelsene som finnes i brev til Kongregasjonens søstre. Hun uttrykker et stort ønske om at hele Kongregasjonen - og hver enkelt søster – bør vie sitt liv til Jesu Hjerte. Hun oppmuntret først og fremst til kjærlighet til Jesu Hjerte, primært uttrykt gjennom en rekke sonende handlinger, og at alle handlinger utelukkende skulle være til Guds ære. At alle handlinger skal ære Jesu Hjerte for alle ydmykelser og lidelser mennesker påfører Ham: *„Gjør heller alt til ære for Gud og egen helliggjørelse, for å ære Jesu Hellige Hjerte for de utallige ydmykelser en selv og mange ulykkelige mennesker har påført Ham”.[[16]](#footnote-16)* Hun oppfordret i et annet brev: *„Når det blir for tungt for søstrene, ofre alt strev og sorg til Jesu Hjerte som soning for alle ydmykelser”.*[[17]](#footnote-17) En form for soning, som Moder Franziska prøvde å innføre i Kongregasjonens liv, var *å trøste Kristus*. Som den beste form for *å glede Det Hellige Hjerte* anses arbeidet for egen helliggjørelse. Derfor oppfordringen: *„Kjære søstre, begynn på nytt. Prøv å gi det Guddommelige Jesu Hjerte mer glede gjennom trofast innsats, gjennom glødende bønn (...), en oppriktig kjærlighet for medsøstrene, glad lydighet og sann ydmykhet”.[[18]](#footnote-18)*

I Jesu Hjerte lå også tilflukt og hjelp i tider med indre problemer: *„Når begjær, stolthet eller andre lidenskaper behersker oss, lener vi oss til ham som elsker oss, til Jesu Hellige Hjerte, la oss omfavne Jesus med armene fulle av ydmyk tillit til Hans uendelige godhet, som er grunnlaget for vår tro”.[[19]](#footnote-19)* I alle vansker og motgang anbefaler Moder Franziska glødende bønn og oppfordrer søstrene til å søke hjelp i Jesu Hjerte, fordi *„der hver gang, og spesielt i fristelsens øyeblikk, kan vi finne trøst og lindring".*[[20]](#footnote-20) Så råder hun: *„Når sorg fyller det stakkars hjertet, la oss ta tilflukt til det åpne Jesu Hjerte. Der finner vi styrke til å overvinne det onde, der finner vi stillhet og fred”.[[21]](#footnote-21)*

Moder Franziska advarer søstrene mot vedvarende synd, for ikke å bedrøve Jesu Hjerte: *„Hvor mye må det Velsignede Hjerte være bedrøvet for den sjelen, som er kalt til Hans tjeneste, støttet med mange nåder og gitt spesiell kjærlighet? Vi kan virkelig ikke forstå Hans uendelig tålmodighet, som gjør at Han holder ut med vår skrøpelighet. Vi må leve slik at vi aldri skal bedrøve det Velsignede Jesu Hjerte, Maria og Josef”.[[22]](#footnote-22)* Ifølge Moder Franziska er synd en så stor krenkelse av Guds kjærlighet, at *„det ville være bedre for oss å dø, enn å bedrøve Jesu Hellige Hjerte, Han som har skjenket oss så stor en kjærlighet”.* *[[23]](#footnote-23)*

Moder Franziskas kjærlighet til Jesu Hjerte gjenspeiles også den måten hun avsluttet sine brev på, slik som for eksempel: *forbli i den Hellige Jesu Hjerte; anbefal alle til det Hellige Hjerte; Jesu Hellige Hjerte beskytt oss; forbli anbefalt til det Hellige Jesu Hjerte og Maria.*

Den dype tillit som våre søstre har hatt når de har vendt seg til Jesu hellige Hjerte vitner om vår kongregasjons dype ærefrykt og kjærlighet til Det guddommelige Hjerte. Når Moder Franziska befalte søstrene å be for p. Kurator Fischer i hans sykdom, ble det i alle hus bedt novene til Jesu og Marias hellige hjerter. Også i møte med Moder Marias sykdom har søstrene bedt til Jesu Hjerte om helbredelse: *„den 20. september har det vært novene til Jesu Hellige Hjerte, om at vår Moders sykdom kan reverseres, og at de lidelser hun må utstå kan lindres. (...) 13. oktober kom en ny oppmodning fra Moderhuset om ni dagers andakt til Jesu Hellige Hjerte om å reversere sykdommen”.*[[24]](#footnote-24) Moder Franziska anbefalte Biskopen av Wrocławs tur til det Første Vatikankonsil til Jesu Hjerte, og på denne måten informerte hun Moder Maria: *„Etter ønske fra vår ærverdige fyrstebiskop, vil vi hver kveld resitere et litani til Det Guddommelige Hjerte i hans intensjoner, for at vår gode Gud skal la ham komme vel tilbake”.*[[25]](#footnote-25) Som en åndelig gave til pave Pius IX anbefalte hun også blant annet to bønner til ære for Jesu Hjerte.[[26]](#footnote-26) Også for nyrekruttering anbefalte hun Jesu Hjerte: *„Spesielt Guds Mor og St. Josef må hjelpe oss å storme Jesu Hellige Hjerte, slik at svært gode postulanter kan oppsøke oss og bli tatt i mot”.*[[27]](#footnote-27)

Gjennom å ære Jesu Hellige Hjerte formet den salige Moder Maria og Moder Franziska sine indre liv og sine forhold til Gud og mennesker. Jesu Hjerte-kulten som våre grunnleggere praktiserte, var ikke bare en religiøs engangsforeteelse uttrykt i innvielsesbønnen til Jesu Hjerte, men konstant praksis, som var fundamental i utformingen av vår kongregasjons åndelige profil. Helt bevisst overga de seg selv og sitt arbeid til Jesu Hjertes beskyttelse. Dette var for dem *„en kilde til lys og kraft i deres apostolat”.[[28]](#footnote-28)* *„Fra denne tid - s*om det heter i våre Konstitusjoner - *er Jesu Hjertedyrkelsen for oss en verdifull tradisjon*”.*[[29]](#footnote-29)*

3. Jesu Hjerte-kult i Kongregasjonens fromhetsøvelser

Jesu Hjerte-kulten var tilstedeværende i holdninger og fromhet hos St. Elisabethsøstrene helt fra begynnelsen av Kongregasjonens eksistens. For å forme holdninger som er uttrykk for Jesu Hjerte-spiritualiteten, brukte søstrene konkrete fromhetsøvelser - karakteristiske for denne andaktsformen.

* Vigselsbønnen til Jesu Hjerte

Våre grunnleggeres innvielse den 27. september 1842 til Jesu hellige Hjerte, uttrykker deres dypeste kjærlighet til Jesus, til Hans guddommelige Hjerte og deres kjærlighet til alle mennesker for Hans skyld. Den er eldre enn bønnen om oppofrelse av dagen som medlemmene av Bønnens Apostolat ber, og som den ligner svært på.

Innvielsesbønnen uttrykker våre grunnleggeres dype bånd til Jesu hellige Hjerte, som de av hele sitt hjerte ønsket å elske, hedre og etterligne. Ved ofte å repetere ord fra deres bønner, kan vi la denne livgivende ånd gjennomtrenge også vårt indre. Våre grunnleggeres sinnelag skal også være vår, slik våre Konstitusjoner lærer oss: *„Vi forsøker stadig på ny å forene oss med våre grunnleggeres sinnelag, slik det kommer til uttrykk i innvielsesbønnen til Jesu høyhelligste Hjerte på grunnleggelsesdagen for vår Kongregasjon”.[[30]](#footnote-30)* Det samme gjør *Ratio Institutionis.[[31]](#footnote-31)*

* Tilhørighet til Bønnens Apostolat

Tilhørigheten til Bønnens Apostolat - som er en katolsk koalisjon hvor medlemmene gjennom sine daglige bønner, arbeid, glede og lidelser, og andre former for andakt til ære for Jesu Hellige Hjerte engasjerer seg i arbeidet med å frelse verden - er en åndelige arv etter den salige Moder Maria Merkert. Hun etablerte kontakt med Fader Ramière, og mottok i 1865 et diplom som innebar at alle i vår Kongregasjon tilhører Bønnens Apostolat. Fra da av blir alle som trer inn i Kongregasjonen, medlemmer av Bønnens Apostolat. Dette er bekreftet av Moder Franziska, som skriver: *„Hos oss er alle innført i Bønnens Apostolat fra første dag i Kongregasjonen. Vi trenger ikke noen spesiell mottagelse, fordi et diplom utstedt av Pater Ramière innebærer at vi fra ikledningsdagen, og for alltid, er deres medlemmer. Dette medlemskap forplikter oss til å forene alle handlinger med Det Guddommelige Hjerte. Bønnens Apostolat innbefatter et erkebrorskap for Jesu og Maria hellige Hjerter”.[[32]](#footnote-32)* Deltakelse i Bønnens Apostolat hjelper oss *„å forene våre handlinger og vår daglige gjøremål med Det guddommelige Hjertes intensjoner”*.[[33]](#footnote-33) Moder Franziska viser også for søstrene hvilken Kristi rikdom som blir gitt gjennom medlemskapet Bønnens Apostolat: *„Medlemmer i Bønnens Apostolat, som vi er blitt gjennom inntredenen i Kongregasjonen, får gleden av særlig nærhet til Jesu hellige Hjerte. Denne forening blir enda tettere gjennom soningskommunionen”.[[34]](#footnote-34)*

* Første fredager og soningskommunioner

Soningsspiritualiteten er nær knyttet til Jesu Hjerte-kulten. Dette har våre grunnleggere forstått. Moder Franziska oppfordret ofte søstrene til å la kjærligheten til Jesu Hjerte komme til uttrykk særlig gjennom soningskommunion på de første fredager, og - hvis det ikke var mulig - på den påfølgende søndag. I et brev av 11. april 1874 gis søstrene presise tilrådinger om praktisering av denne soningsformen: *„På linje med andre kongregasjoner, ble den såkalte soningskommunion innført i moderhuset. På første fredag i hver måned mottar vi kommunionen som soning til Jesu hellige Hjerte for våre forsømmelser og lunkenhet og som soning for hele verdens synder”.[[35]](#footnote-35)* Moder Franziska var bevisst teologiske problemer knyttet til Kirkens disiplin på denne tiden[[36]](#footnote-36). I sine anbefalinger om soningskommunion beholdt hun en viss forsiktighet og understreker at *„det er verken et pålegg eller en plikt (...) skriftefedre kan forby det”.[[37]](#footnote-37)*

Praktisering av de første ni fredager, som ble bekreftet av Kirken etter åpenbaringene til den hellige Marguerite-Marie Alacoque, har bidratt til økt iver. Hver første fredag i måneden gjennom utøvelsen av de fromme handlinger (skriftemål, soningskommunion, en soningshandling og åndelig fornyelse osv.) engasjerer en kristen seg i en indre strid for å ligne Kristus, samt bygge opp Jesu Hjertes Kongedømme gjennom aktiv kjærlighet. Grunnleggernes eksempel, og våre nåværende Konstitusjoner, gjør oss oppmerksomme på det faktum at *„på hver fredag, men særlig på Jesu Hjertefredagen, minnes vi i botens og soningens ånd vår Herres frelsende kjærlighet”.[[38]](#footnote-38)*

* Eukaristisk tilbedelse og den hellige time

Jesu Hjertedyrkelse er nært forbundet med kult av det tilbedelsesverdige Sakrament og den *hellige time* på torsdag før den første fredag i hver måned. Våre grunnleggere praktiserte alltid bønn foran det hellige Sakramentet. De har vist dette i den første innvielsesbønnen til Jesu hellige Hjerte. *„Guddommelige Jesu Hjerte, kunne vi gi Deg den samme tilbedelse, kjærlighet og hengivelse som Du selv har gitt Din himmelske Far og som englene viser Deg hver dag i alterets høyhellige sakrament”.* [[39]](#footnote-39)

Sammen med praktisering av eukaristisk tilbedelse hører den *hellige time*, for å forene seg meg Jesu dødsangst i Getsemane. Denne soningshandlingen, forankret i det eukaristiske offer, er et svar på den guddommelige Frelsers offervillige kjærlighet, og en tid for kommunion med Kristus i lidelsesmysteriet, i Hans smertefulle *fiat* til Faderen.

* Bønnen om oppofrelse av dagen

*Bønnen om oppofrelse av dagen* er en uatskillelig del av vår morgenbønn, og er den eldste form for praksis av Bønnens Apostolat: Å ofre seg på nytt til Gud hver dag i forening med Kristi offer, han som ga sitt liv for å frelse verden og kontinuerlig gir seg selv i det eukaristiske offer. Medlemmer i Bønnens Apostolat skal være apostler for Jesu Hellige Hjerte ved å leve for Ham og forene sine tanker, bønner, arbeid, lengsler og intensjoner med Hans. Denne akten fornyet daglig med forståelse og rett intensjon, er et viktig middel til et liv i forening med Kristus og fullkommenhet i klosterlivet. Ved dette praktiske uttrykket for personlig helliggjørelse, ved å ofre våre anstrengelser, bønner og lidelse i den Hellige Fars intensjoner[[40]](#footnote-40) blir vi oss bevisst Kirkens store behov, noe som gjør at vi uttrykker våre bånd med Kristi stedfortreder og vår tilknytning til Peters stol. Vi vokser åndelig i en konstant bevissthet om tilhørighet til Kirken, som *Ratio Institutionis* minner oss om i § 3.2: *„Vårt medlemskap i Bønnens Apostolat (fra 1865), som har sitt utspring i Jesu Hjerte-kulten, styrker våre bånd til Kirken og forplikter på en særskilt måte til bønn i hennes intensjoner”.*[[41]](#footnote-41)

* Inkludering i Erkebrorskapets Æresvakt

Vårt medlemskap i Erkebrorskapets Æresvakt er knyttet til praksisen med *Timesvakt,* eller *Timer av nærvær hos Det guddommelige Hjerte*. Det dreier seg om å ofre en fritt valgt time i løpet av dagen til Det guddommelige Hjerte, i en ånd av kjærlighet og soning. I løpet av denne timen med vanlig arbeid, som man prøver å utføre på beste måte, skal man våke ved Jesu Hjerte - huske på Hans kjærlige tilstedeværelse i Tabernakelet. Denne daglige asketiske praksis, som har som mål å øve seg i sinnet og i åndelig forening med Frelserens Hjerte, er et effektivt middel for å fremme et personlig forhold til Herren.

Alle disse praksiser er uten tvil et hjelpemiddel til å forme en autentisk Jesu Hjerte-spiritualitet og samtidig en verdifull måte å uttrykke vår personlige kjærlighet til Kristus.

III. Kontemplasjon og kjærlighet til Jesu hellige Hjerte som en konstitutiv faktor i Elisabethsøstrenes spiritualitet og virksomhet

Jesu Hjerte-kult finner uttrykk i ytre handling. Men dens dypeste vesen er ønsket om å forvandle sitt eget hjerte etter Jesu Hjerte. Derfor må alle bønner og alle fromhetsøvelser knyttet til andakten til Jesu Hjerte lede til å vende våre liv fullstendig mot Gud og forme i oss et nytt hjerte som kan ta imot de guddommelige følelser og være i forening med Det guddommelige Hjerte. Likedannelse og forening med Jesu Hjerte er målet for vår personlige kommunion med Kristus, og vår deltakelse i Hans frelsesverk. Dette bør realiseres både på det indre plan gjennom å pleie livet i forening med Kristus og gjennom aktiv apostolisk tjeneste for folk gjennom omsorg for deres frelse.

1. Andakten til Jesu hellige Hjerte som et spesielt middel til forening med Kristus

Andakten til Jesu hellige Hjerte utgjør i vår spiritualitet et særlig middel til å realisere et liv i forening med Kristus. Jesu Hjerte er et tegn, som tillater oss å se hele Guds Mysterium, og hele virkeligheten i lyset av Guds kjærlighet. Ved Jesu gjennomborede side og åpne Hjerte oppdager vi Guds ekstraordinære og uendelige kjærlighet. Troen på denne kjærligheten er grunnlaget for og kilden til indre liv for en som ærer Det guddommelige Hjerte. *„Jo mer levende troen er, jo høyere vår oppfatning av kjærligheten som vi er elsket med er, desto mer intensivt blir det indre liv født av troen”.[[42]](#footnote-42)* Det er ingen annen vei som fører til vennskap med Gud enn kjærlighet, og å elske Gud, det er konstant å leve i hans nærhet. Det er kjærlighet som fører til full forening med Kristus. Den er også kraften som forvandler mennesker. Hengivenheten til Kristus, til Hans elskende Hjerte, gir mulighet for å erfare den forvandlende kjærlighetskraft i Hans Hjerte. Dessuten, i den grad denne relasjonen blir mer intensiv, omfavner og gjennomsyrer den hele menneskets liv, slik at det begynner å se på alt i lys av dette dominerende forhold.

Jesu Hjerte er kilden til overnaturlig liv. Praksis og fromhetsøvelser knyttet til Jesu Hjerte-kulten, burde lede til å oppnå et livsfellesskap med Kristus. Likesom våre grunnleggere, med sine dype personlige erfaringer av kjærlighet til Jesus, har vunnet seier gjennom andakten til Frelserens Hjerte, må også vi ledes til å stadig bli bedre kjent med Jesu person i Hans Hjertes mysterium.

Forståelse av Jesu Hjerte, å trenge dypere inn i hans sinnelag, helt til vi finner kjærlighetens fundament, som stadig gir liv, er veien som leder til et inderlig møte med Jesu Kristi person. Kontemplasjon av *Jesu gjennomborede side og åpnede Hjerte*, som avler autentisk andakt til Jesu hellige Hjerte, stimulerer formingen av egne holdninger som uttrykker Jesu Hjerte-spiritualitet.

Nattverden er uten tvil det sakramentet som har en helt særskilt plass i foreningen med Kristus. Det er viktig å understrekes at Kristi tilstedeværelse i det eukaristiske offer er uløselig knyttet til kjærligheten han åpenbarte gjennom sitt åpnede hjerte. Ved å delta i messen forener vi vårt hjerte med Hans. Deltakelse i eukaristien og eukaristisk tilbedelse, som er en forlengelse av feiringen av eukaristien, er dypt innprentet i vår spiritualitet. *Ratio Institutionis* understreker denne sannheten og viser tydelig våre grunnleggeres holdning til Jesu Hjerte-kulten: *„Betraktningen av Jesu åpnede Hjerte førte våre grunnleggere nærmere mysteriet med hans offer på korset, og dermed til det Eukaristiske Offer. I Det guddommelige Hjertet så de den kilden de kunne øse krefter fra til full overgivelse og offer”.[[43]](#footnote-43)*

Kjærligheten til eukaristien som den ypperste gave av Det guddommelige Hjertes kjærlighet, styrker foreningen med hans hjertes følelser og sinnelag og fører til liv i et personlig forhold til Kristus. *Ratio Institutionis* minner oss om at: *„Gjennom tilbedelse og betraktning over Jesu kjærlighet ønsker vi å åpne våre hjerter for Ham, tillater ham å gjennomtrenge oss og forme oss gjennom Hans kjærlighet og lære oss å elske med Hans Hjerte (...)”*.*[[44]](#footnote-44)* I våre liv burde tilbedelse ha sin særlige plass som et kjærlighetsmøte med Jesu eukaristiske Hjerte. Dette understreker våre Konstitusjoner i artikkel 49: *„Denne personlige bønnetid gjør det mulig for oss å utdype vår kjærlighet til Kristus og stadig på nytt å forene oss med Ham”.* [[45]](#footnote-45) Det er nødvendig å finne tid hver dag for å fornye vårt samkvem med Det guddommelige Hjerte. Dette er dyrebare øyeblikk hvor vi kan øse fra kjærlighetens kilder for å svare på Kristi kjærlighet.

Personlig kjennskap til Kristus betyr ikke bare å ha kunnskap om Ham, men er - som vi tidligere har bemerket - en forvandlende relasjon, som forvandler oss desto mer jo dypere og nærere den er. I foreningen med og etterlignelsen av Jesu Hjertes sinnelag, hvis mat det er å gjøre Faderens vilje, kan vi lære en edel hengivelse til Gud og mennesker. Våre grunnleggere er et overbevisende eksempel på dette. Deres holdning er en helt konkret og vedvarende modell for forening med Kristus i Hans Hjertes mysterium. Våre grunnleggeres åndelige erfaring på dette området er vår dyrebare arv, og samtidig retningsgivende for realiseringen av vårt kall som Elisabethsøstre. Når vi følger i deres fotspor, må vi gjøre Jesu Hjerte til gjenstand for en dyp personlig indre erfaring.

2. *Å elske med Jesu Hjerte*: Dyp forbundethet med Jesu Hjerte som kilde til sann kjærlighet til våre medmennesker

Vår forbundethet med Kristus kan ikke være begrenset til det åndelige området. Den krever en grunnleggende horisontal komplettering, nemlig forening med Kristus som er til stede i et annet menneskes liv. Kjærlig samkvem med Jesus og kontemplasjon av Hans åpnede hjerte avføder fortrolighet med Gud og en vilje til å underkaste seg Hans vilje. Det er også en kilde til ekte nestekjærlighet. En naturlig konsekvens av erfaringen av Kristi barmhjertige kjærlighet er engasjement i tjeneste for vår neste. Dette bekrefter våre Konstitusjoner: *„I Jesu Hjertedyrkelsen minnes vi Jesu grenseløse kjærlighet til menneskeheten og hans ubetingede hengivelse til Faderen (…). Vi tilber Herren og vet at vi er omsluttet av hans grenseløse kjærlighet med alle våre svakheter og byrder. I korsets etterfølgelse svarer vi på den miskunn som i Jesus er blitt synlig for oss. Det skjer ved at vi streber etter å oppnå en uselvisk tjenende kjærlighet som i følge Jesu forbilde dypest sett omfatter alle mennesker”.*[[46]](#footnote-46) Slik har våre Grunneleggere forstått det. De - slik vi leser i *Ratio Institutionis* - *„følte seg ikke bare sterkt tilrukket av Jesu Hjerte, men også innbudt til å bli lik Ham i hans tjeneste for menneskene*” og *„dette fikk sitt uttrykk gjennom deres kjærlige og uegennyttige tjeneste for de fattige og syke”.[[47]](#footnote-47)*

Møtet med Frelserens Hjerte og Hans kjærlighet krever et møte med nesten, og *å bli en gave* for andre gjennom ydmyk tjeneste. *„Når man står »ansikt til ansikt« med Gud* som er kjærlighet”, er det umulig å ikke føle et presserende behov *„for å gjøre livet sitt til en tjeneste for nesten i tillegg til tjeneste for Gud”.[[48]](#footnote-48)* Jesu Hjerte-spiritualiteten fører - slik vi ser det i livet til våre Grunnleggere - til å stå ved siden av dem som bærer sitt smertefulle kors gjennom livet.

Jesu Hjerte-kult er ikke bare en tilskyndelse til kjærlighet, men også den mest effektive skole i kjærlighet. Ved å åpne sitt hjerte for oss, lærer Jesus oss å elske og forandrer våre hjerter. For å la seg lede av Guds nåde, må man godta transplantasjonen av *et nytt hjerte*, på en måte en åndelig hjertetransplantasjon. Gjennom å fordype oss i Herrens hjerte må vi la Ham få gjøre det som han sa gjennom profeten Esekiel: *„Jeg tar deres hjerter av stein og gi dere kjøtthjerter isteden”[[49]](#footnote-49)* et hjerte som er følsomt for enhver menneskelig elendighet, nær mennesker, særlig lydhør for Herrens ord: *„Jeg var sulten, naken, jeg var en fange og dere kom ikke til meg...”.[[50]](#footnote-50)* Vi trenger et nytt hjerte til å elske - fordi vi skal elske ikke bare Gud, men også mennesker med den samme Guds kjærlighet. Vi er innbudt til å forvandle hjertet, noe bare Frelseren kan gjøre. Bare Han kan lære oss å elske andre med denne Guds kjærlighet, det vil si en kjærlighet som er foregripende, uegennyttig, oppmerksom og kontinuerlig, personlig, som legger merke til hver person (å elske er ikke vanskelig, det som er vanskelig er å elske hver enkelt), en kjærlighet som tar vare på detaljer og er trofast. Bare Gud kan gi oss *„et hjerte som* *ser*, *(...) hvor det er behov for kjærlighet og som fungerer på en konsekvent måte”.[[51]](#footnote-51)*

*„Tro, som er seg bevisst Guds kjærlighet som er åpenbart i Jesu gjennomborede Hjerte på korset, fører på sin side til kjærlighet”.*[[52]](#footnote-52) Bare som *„personer som berøres av (...) Kristi kjærlighet, personer som er beseiret av Kristi kjærlighet som har vekket i dem kjærligheten til nesten”*, kan vi fruktbart utføre vår sendelse. Vi må aldri skille den kontemplative dimensjonen av vårt liv som Elisabethsøstre fra den apostolisk-karitative dimensjon. Man kan ikke utføre sitt apostoliske oppdrag uten forening med Kristus. *„Den som blir i Meg, og Jeg i ham, han bærer frukt i mengder*”*[[53]](#footnote-53)*, sier Herren. Hvis vi er trofaste, kan vår apostolisk-karitative tjeneste bli fruktbar. På dette området kan vi hente inspirasjon fra våre Grunnleggere, for dem var Kristus en kilde til uendelig kjærlighet til menneskene. Uegennyttig tjeneste for de fattige, syke og trengende, var et uttrykk for deres indre erfaring av Gud som har gjennomtrengt hele deres liv. Dypt opptatt av Guds uendelige nåde og kjærlighet åpenbart i Jesu gjennomborede Hjerte, ønske de å gjengjelde denne kjærligheten ved å pleie *„de* *sårede lemmer på den Guddommelige Frelsers legeme”.* Inspirert av disse flotte eksemplene på kristen nestekjærlighet, vil vi følge i deres fotspor, for at erfaringen av indre forening med Gud skal la oss stadig mer modig å erverve en tjenende holdning til vår neste hver dag.

3. Jesu Hjerte-kult: En hjelp til å forme våre grunnleggende holdninger som vår karisma innebærer

Vår forbundethet med Jesu Hjerte avføder autentisk åndelig apostolisk engasjement og vekker og stimulerer til forming av konkrete holdninger hvor vår identitet som Elisabethsøstre kommer til uttrykk. Blant disse grunnleggende holdninger som følger av vår karisma, som *Ratio Institutionis* viser og som kan læres i Jesu hellige Hjertes skole, er det verdt å nevne: barmhjertighet, ydmykhet, enkelhet og beskjedenhet og et sonende sinnelag.

* Barmhjertighet

Ordet *barmhjertighet* avdekker sin betydning i den latinske versjon - misericordia (miseris cor dare), som kan oversettes som: *gi hjerte til ulykkelige* eller et *hjerte som er følsomt for fattigdom*. Så det er ikke bare å gjøre gode ting eller å hjelpe ulykkelige. Viktigere er holdningen, den indre innstilling, som resulterer i denne hjelpsomme handlingen.

Barmhjertighet er *„en grunnleggende holdning som bør prege hver enkelt av oss”.[[54]](#footnote-54)* *„Bare når vi lever og tjenestegjør i denne holdning, vil vår Kongregasjon utføre sin misjon*”.*[[55]](#footnote-55)* Kilden og modellen for livet preget av denne barmhjertighet er for oss *„fremfor alt er Jesus Kristus i sin frelsende og tilgivende kjærlighet”.*[[56]](#footnote-56) Han - spesielt i sitt kjærlighetsfylte Hjertes mysterium - åpner for oss Guds barmhjertige kjærlighet. Pave Johannes Paul II understreker dette i encyklika *Dives in Misericordia*: *„På en særlig måte bekjenner Kirken Guds barmhjertighet og gir ham ære ved å vende seg til Kristi hjerte; denne henvendelsen til Kristus i Hans hjertes mysterium hjelper oss å stoppe opp ved et sentralt og samtidig menneskelig sett mest tilgjengelig punkt som åpenbarer Faderens barmhjertige kjærlighet, som var det sentrale innholdet i Menneskesønnens messianske sendelse”.[[57]](#footnote-57)* Ogderfor, *„ved å gi ære til Jesu Hellige Hjerte* *står Guds barmhjertighet stadig på nytt klart for oss*”*[[58]](#footnote-58)*, og denne erfaringen og mottagelsen av Guds barmhjertighetsgave gjør oss i sin tur i stand til å dele den med andre. Våre Grunnleggeres vitnesbyrd og vitnesbyrdet fra de følgende generasjoner av søstre viser oss at barmhjertige holdninger ikke er noe vi kan oppnå alene, bare med vår egen innsats. Det er en gave fra den barmhjertige Gud, som lærer oss å elske slik han elsker med sitt Barmhjertig Hjerte.

* Ydmykhet

*„Ydmykhet er en grunnleggende dyd i vårt åndelige liv”.[[59]](#footnote-59)* Den var et viktig element i våre Grunnleggeres spiritualitet, som *„kalte ydmykhet »grunnlaget for alle dyder«. Helt fra starten av vår kongregasjon hadde den en grunnleggende plass i hver enkelt søsters liv”.[[60]](#footnote-60)* I starten av felleslivet hadde søstrene ikke noen utarbeidet dagsorden, men ydmykhet og kjærlighet var de strukturerende elementene i deres liv. En dyp ydmykhet tilskyndet dem til å innse sin avhengighet av Gud i alt. Ydmykhet *„vil si »et liv i sannhet«, liv i bevisstheten om vår fundamentale avhengighet av Gud, at vi er ute av stand til å gjøre noe godt uten Guds hjelp”.* *[[61]](#footnote-61)*

*„Det uovertrufne eksempel”* i utøvelsen av en ydmyk holdning var for våre Grunnleggere og *„er fortsatt for oss Herren Jesus, som sa om seg selv: »Lær av meg for jeg er mild og ydmyk av hjerte« (Matt 11,29*)”.[[62]](#footnote-62) Dette er veldig talende, når vår Herre Jesus peker på sitt hjerte, understreker han nettopp denne egenskap: mildhet og ydmykhet. *„Mildhet og ydmykhet omslutter på en måte hele Frelserens Hjertes »rikdom«. Men samtidig avslører mildheten og ydmykheten den. Aller mest tillater de oss å kjenne og ta imot. Utgjør gjenstand for beundring”.[[63]](#footnote-63)*

Disse Jesu Hellige Hjertes dyder, samt den beslektede takknemligheten og viljen til å ta siste plass, bør prege - slik Pave Benedikt XVI understreker - mennesker som vil engasjere seg i å gi hjelp til andre. Karitativt arbeid beriker ikke bare den som får hjelp. Det har en karakter av gjensidighet: det er utveksling av det gode mellom den som hjelper og den som nyter godt av hjelpen. Meget aktuell er Pavens understrekning at ydmykhet hos dem som hjelper de lidende og de fattige har sin kilde i Kristi egen ydmykhet, han som *„tok siste plass i verden - korset - og det er med denne radikale ydmykheten han har frelst oss og hjelper oss kontinuerlig. Den som hjelper oppdager at akkurat på denne måten er hjelpen gitt ham, den er ikke hans fortjeneste, det faktum at han kan hjelpe, gir ham ingen grunn til å skryte. Denne oppgaven er en nåde. Jo mer man engasjerer seg til fordel for andre, jo mer forstår man og tar i mot Kristi ord: "Vi er unyttige tjenere” (Luk 17,10). Han erkjenner at han ikke virker på grunn av sin høyere rang eller større effektivitet, men fordi Herren skjenker ham det”.[[64]](#footnote-64)*

En slik forståelse og en slik holdning kan vi bare lære ved å holde oss nær den *milde og ydmyke* Frelserens Hjerte. Dette Jesu Hjertes ydmyke sinnelag vil styrke oss i vår gavmildhet overfor Gud og mennesker; vi gjør det som er mulig for oss, og overlater alt annet i ydmykhet i Herrens hender.

* Enkelhet og beskjedenhet

Fra begynnelsen har enkelhet og beskjedenhet hatt en viktig plass i St. Elisabetsøstrenes kongregasjon. De første grå søstres enkle og beskjedne holdning var et uttrykk for deres forståelse av fattigdommens dyd. Den viste seg i deres indre innstilling til materielle ting. Også når de etablerte seg på nye steder, var de ledet av prinsippet om enkelhet og beskjedenhet. Dette ser vi tydelig i Den salige Moder Maria Merkers brev til en sogneprest i Rawicz*: „Våre krav er svært beskjedne. Vi trenger bare en leilighet i et stille hus, hvis mulig nær kirken, med stue, soverom og kjøkken. Møblene kan være enkle”*.*[[65]](#footnote-65)* Søstrenes og de første overordnedes beskjedenhet, ble berømmet av ordfører Warbrun i Neisse i en tale på kongregasjonens 50-årsjubileum i 1892: *„Ingen historiker er i stand til å yte omfanget av deres velgjerninger rettferdighet, fordi søstrene utfører sine barmhjertighetshandlinger med iver, i stillhet og i hemmelighet, uten tanke på jordiske erkjennelse”*.*[[66]](#footnote-66)* Biskop Wahl av Dresden, som også deltok under feiringen, understreket enkelhet og beskjedenhet som karakteristiske trekk hos de grå søstre: *„Tillat meg ennå å si noe til alle søstrene: ta vare på kongregasjonens kjennetegn, nemlig den spesielle holdning av hellig enkelhet og beskjedenhet”.* *[[67]](#footnote-67)*

Ved å følge våre grunnleggeres eksempel, og ved å ønske å trofast oppfylle deres anbefalinger som deres åndelige døtre og arvinger, setter vi stor pris på enkelhetens og beskjedenhetens ånd for at dette også skal være vår rikdom. En rett forstått andakt til Jesu Hellige Hjerte gir oss i denne forbindelse effektiv hjelp. Det milde og ydmyke Frelserens Hjerte, Han som *„var rik, og som ble fattig for oss*”[[68]](#footnote-68), lærer oss kjærlighet til enkelhetens og beskjedenhetens ånd, tålmodighet og kravløshet, og at vi skal nøye oss med det som er lite.

* Soningens sinnelag

Blant de indre holdninger som er karakteristiske for vår identitet som Elisabethsøstre, er også soningens sinnelag. Det springer ut av en kjærlig holdning til Kristus og Hans Far, og av kjærligheten til nesten. Hver av disse kjærlighetene forplikter en kristen til å utføre soning i livet.

Soningsspiritualiteten er nær knyttet til andakten til Jesu Hellige Hjerte. Også i vår kongregasjon *„er den det åndelige grunnlag for soningens sinnelag”.*[[69]](#footnote-69) Jesu Hjerte-kulten tilskynder oss til å ta imot det daglige strev, slit og lidelser i en ånd av soning for våre egne og hele verdens synder. I praktisk i hverdagen innebærer soningen sinnelag en beredskap til å ta i mot alt Gud sender eller tillater i ens liv. Det betyr fremfor alt *„å ta imot og akseptere livets realiteter som uttrykk for Guds vilje*”*[[70]](#footnote-70)* altså aktuell fullbyrdelse av Guds vilje, i form av øyeblikkets plikt.

Konklusjon

Disse refleksjoner viser bare i begrenset omfang Det guddommelige Hjertes uutgrunnelige og uutømmelige åndelige rikdom. Hensikten var ikke å overbevise om behovet for andakten til Jesu Hellige Hjerte, men å understreke hans uerstattelige rolle i prosessen med å forme vårt eget hjerte og i autentisk etterlevelse av vår spiritualitet som Elisabethsøstre, som jo er en gave fra Guds kjærlige hjerte.

Spiritualiteten forbundet med andakten til Frelserens Hjerte - som ble forsøkt illustrert i de ovenstående betraktninger - har en formende kraft som rekker helt inn til dybdene av i menneskets hjerter. Jesu Hjerte-kulten er i stand til å endre, forme og styrke det menneskelige hjertet, hvor skjønnheten ofte er vansiret av menneskelig svakhet. Den sanne andakten til Jesu Hellige Hjerte hjelper oss hele tiden til å gjenoppdage at vi er elsket av Gud, noe som gjør at vi i vår tur kan formidle denne kjærlighetsgaven i vår relasjon til andre*. „Menneskehjertet lærer av Kristi Hjerte å kjenne livets sanne mening og mål, å forstå verdien av et sant kristent liv, rette på skjevheter i menneskers hjerte, knytte barnekårets kjærlighet til Gud sammen med nestekjærlighet”.[[71]](#footnote-71)*

Våre grunnleggere, har forstått dette. Grepet av Jesu Hjertes kjærlighet prøvde de å gjøre hele sitt liv til et svar på dette. Deres liv er et vitnesbyrd om at også menneskets hjerte har evnen til å elske når det er forenet med Jesu Hjerte. Med sitt liv bekrefter de at å holde seg nær til mysteriene og følesene som Kristus har i sitt hjerte, avføder autentisk fromhet og samtidig vekker til å forme i oss holdninger som uttrykker Det guddommelige Hjertes spiritualitet.

Idet vi lever med den arv våre grunnleggere har etterlatt oss, de som gjorde andakten til Jesu Hellige Hjerte til sin og dermed til noe karakteristisk for vår kongregasjon, kan også vi anstrenge oss for å omforme våre hjerter etter Jesu Hjerte. Denne prosessen av å forme i seg et hellig hjerte som ligner på Jesu Hjerte, som står i samklang med det eksempel våre Grunnleggere etterlot oss, leder oss først og fremst til å erfare Guds kjærlighet, som skaper og former vår identitet. Praktiseringen av andakten til Jesu Hjerte, gjør oss i stand til fullt bevisst å leve etter vårt kall som Elisabethsøstre, og til å bringe vårt vitnesbyrd ut til folk. For en som streber etter å leve i ekte hengivenhet til Jesu Hjerte, er ikke middelmådighet eller åndelig minimalisme akseptabelt. Vår spiritualitet, hvis den skal være sann og overbevisende, forutsetter *å puste* i nærhet og i klima av Jesu Hjerte, vennskap med Ham, og ut av dette strømmer engasjementet i vår karismatiske sendelse. Som skissert i beskrivelsen av vår åndelighet, som i stor grad bygger på Jesu Hjerte-kulten, som for oss er en dyrebar arv, som vi burde pleie både i oss selv og i dem vi tjener, slik at vi alltid kan øse av Hans overstrømmende rikdom.

Sr. M. Agnes Nowak

1. Jfr. Salme 16,7 [↑](#footnote-ref-1)
2. Ordsp 4,23*: „Bevar ditt hjerte framfor alt du bevarer, for livet går ut fra det”.* [↑](#footnote-ref-2)
3. Jer 17,9. [↑](#footnote-ref-3)
4. Sal 7,10; 26,2; Jer 11,20; Jer 17,10; Rom 8,27; 1 Tes 2,4. [↑](#footnote-ref-4)
5. 1 Kor 4,5. [↑](#footnote-ref-5)
6. Apgj. 1,24; 15,8. [↑](#footnote-ref-6)
7. Matt 11,29. [↑](#footnote-ref-7)
8. **Hos 2, 16.** [↑](#footnote-ref-8)
9. Johannes Paul II, *Vita consecrata* (forkortelse VC) 16. [↑](#footnote-ref-9)
10. Leon XIII, *Annum sacrum,* 2. [↑](#footnote-ref-10)
11. Johannes Paul II, *VC*, 75. [↑](#footnote-ref-11)
12. Det er andakten til Jesu Hellige Hjerte som - ved siden av Mariadyrkelse - ble fromhetens sjel for mange katolikker i det 19. århundre. Derfor biskop d`Hulst betegnet dette århundre som *„*Jesu Hjerte århundre”. [↑](#footnote-ref-12)
13. Frankiewicz Edward OFM,  *Matka Maria* Merkert. Wrocław 1982, s. 461. Dokument 210. [↑](#footnote-ref-13)
14. Ibid. [↑](#footnote-ref-14)
15. Moder Franziska Werners Rundskrift 11.04.1874. [↑](#footnote-ref-15)
16. Moder Franziska Werners Rundskrift z 11.03. 1874. [↑](#footnote-ref-16)
17. Moder Franziska Werners brev z 8.11.1883. [↑](#footnote-ref-17)
18. Cebula Margarita s., *Charyzmat i duchowość Zgromadzenia Sióstr św. Elżbiety.* Nysa 1998, s.29. [↑](#footnote-ref-18)
19. Moder Franziska Werners Rundskrift 11.03.1879. [↑](#footnote-ref-19)
20. Cebula Margarita s., *Charyzmat…* op.cit., s.30. [↑](#footnote-ref-20)
21. Moder Franziska Werners brev 11.03.1880. [↑](#footnote-ref-21)
22. Moder Franziska Werners Rundskrift 25.02.1878. [↑](#footnote-ref-22)
23. Moder Franziska Werners brev 11.03.1880. [↑](#footnote-ref-23)
24. Frankiewicz Edward OFM,  *Matka Maria…* op cit*.*, s. 504. Dokument 247. [↑](#footnote-ref-24)
25. Moder Franziska Werners brev 30.12.1869. [↑](#footnote-ref-25)
26. Moder Franziska Werners brev 6.02.1877. [↑](#footnote-ref-26)
27. Moder Franziska Werners brev 19.12.1883. [↑](#footnote-ref-27)
28. *Konstitusjoner og Direktorium for St. Elisabethsøstrenes Kongregasjon* (forkortelse K) 1.3. [↑](#footnote-ref-28)
29. Ibid. [↑](#footnote-ref-29)
30. K 60.1. [↑](#footnote-ref-30)
31. *Ratio Institutionis* (forkortelse RI) 3.2 [↑](#footnote-ref-31)
32. Moder Franziska Werners rundskrift 11.04.1874. [↑](#footnote-ref-32)
33. Ibid. [↑](#footnote-ref-33)
34. Ibid. [↑](#footnote-ref-34)
35. Ibid. [↑](#footnote-ref-35)
36. Som alle andre troende, kunne søstrene motta den Hellige Kommunion bare etter skriftefars tillatelse. [↑](#footnote-ref-36)
37. Moder Franziska Werners Rundskrift 11.04.1874. [↑](#footnote-ref-37)
38. K 60. [↑](#footnote-ref-38)
39. Våre Grunnleggeres innvielsesbønn, Neisse -27. september 1842. [↑](#footnote-ref-39)
40. Fra begynnelsen av sin virksomhet bestemmer Bønnens Apostolat - med Pavens anbefaling - bønneintensjoner for hver måned i året. I 1928 pave Pius XI innledet en ny praksis, hvor det ved siden av den hovedintensjon tilføyes en misjonsintensjon (som tar i betraktning verdens evangeliseringsproblemer). [↑](#footnote-ref-40)
41. RI 3.2. [↑](#footnote-ref-41)
42. Majka W., *I uwierzyliśmy Miłości*, Warszawa 1959, s. 14. [↑](#footnote-ref-42)
43. RI 3.2. [↑](#footnote-ref-43)
44. Ibid. [↑](#footnote-ref-44)
45. K 49. [↑](#footnote-ref-45)
46. Ibidem, 60. [↑](#footnote-ref-46)
47. RI 3.2. [↑](#footnote-ref-47)
48. Jfr. Benedykt XVI, *Deus Caritas est* (forkortelse DCE),40. [↑](#footnote-ref-48)
49. Esek 36,26. [↑](#footnote-ref-49)
50. Matt 25,40.. [↑](#footnote-ref-50)
51. DCE ,31b. [↑](#footnote-ref-51)
52. Ibid., 39. [↑](#footnote-ref-52)
53. Joh 15,5. [↑](#footnote-ref-53)
54. RI 5.5. [↑](#footnote-ref-54)
55. Ibid. [↑](#footnote-ref-55)
56. Ibid. [↑](#footnote-ref-56)
57. Johannes Paul II, *Dives in misericordia,* 13. [↑](#footnote-ref-57)
58. RI 5.5. [↑](#footnote-ref-58)
59. RI 5.6. [↑](#footnote-ref-59)
60. Ibid. [↑](#footnote-ref-60)
61. Ibid. [↑](#footnote-ref-61)
62. Ibid. [↑](#footnote-ref-62)
63. Johannes Paul II, Onsdagsaudiens 20.06.1979. [↑](#footnote-ref-63)
64. DCE 35. [↑](#footnote-ref-64)
65. Frankiewicz E. OFM, *Matka Maria…* op.cit. s. 377. Dokument nr 116. [↑](#footnote-ref-65)
66. Ibid, s. 530. Dokument nr 267. [↑](#footnote-ref-66)
67. Ibid, s. 531-532. Dok. Nr 268. [↑](#footnote-ref-67)
68. 2 Kor 8,9. [↑](#footnote-ref-68)
69. RI 5.8. [↑](#footnote-ref-69)
70. Ibid. [↑](#footnote-ref-70)
71. Johannes Paul II, *Tale til Jesuitter*, 5 oktober 1986: *Insegnamenti*, IX, 2 [1986], 843. [↑](#footnote-ref-71)